Primarul unei comune din județul Suceava a anunțat, luni, Prefectura și Direcția de Sănătate Publică Suceava că aproximativ 300 de persoane de etnie romă din satul Mironu, comuna Valea Moldovei, s-au întors neașteptat din Italia, de teama noului coronavirus.

„Au fugit din Bergamo, cu microbuze. La frontieră au declarat că vin din Germania și acum sunt acasă, la Mironu”, a declarat pentru Monitorul de Suceava primarul Constantin Moroșan.

El a mai spus că majoritatea celor care s-au întors din Italia au copii la școala din sat, motiv pentru care a decis și suspendarea cursurilor.

Întrebat dacă a fost la faţa locului ca să verifice situația, primarul a declarat pentru adevărul.ro: „Ce, sunt nebun? Să te duci dumneata să vezi. Eu am auzit şi am sesizat Direcţia de Sănătate Publică pentru că aşa este corect”.